KLASA: P-504/22

URBROJ: 711-02-01/03-2024-10

Zagreb, 9. siječnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394 u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Srećka Radnića, člana Uprave** **Agencije za razvoj Splitsko-dalmatinske županije d.o.o. za promicanje regionalnog razvoja, OIB: ………………** na 35. sjednici održanoj 21. prosinca 2023., donosi sljedeću

 **ODLUKU**

1. **Propustom da po pisanom pozivu Povjerenstva, u danom roku, koji je protekao 24. kolovoza 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., obveznik** **Srećko Radnić, član Uprave - direktor Agencije za razvoj Splitsko-dalmatinske županije d.o.o. za promicanje regionalnog razvoja, počinio je povredu članka 10. stavka 2. ZSSI-a.**
2. **Za povredu iz točke I. ove izreke obvezniku Srećku Radniću izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Srećka Radnića, člana Uprave – direktora Agencije za razvoj Splitsko-dalmatinske županije d.o.o. za promicanje regionalnog razvoja, utvrdilo da navedeni obveznik nije sukladno članku 10. stavku 2. ZSSI-a podnio imovinsku karticu.

Povjerenstvo je temeljem članka 14. stavka 2. ZSSI-a zaključkom Broj: 711-I-1464-IK-2261/22-01-22 od 25. srpnja 2022. pozvalo obveznika da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., sukladno uputi iz obrazloženja toga zaključka.

Obveznik je navedeni zaključak, prema priloženoj dostavnici, zaprimio 09. kolovoza 2022. te u utvrđenom roku nije podnio imovinsku karticu.

U tijeku postupka izvršen je uvid u Zaključak Povjerenstva Broj: 711-I-1464-IK-2261/22-01-22 od 25. srpnja 2022. s preslikom dostavnice, službenu bilješku od 3. listopada 2022., Registar obveznika, Registar imovinskih kartica i Sudski registar.

Povjerenstvo je 6. lipnja 2023. u odnosu na obveznika Srećka Radnića, člana Uprave – direktora Agencije za razvoj Splitsko-dalmatinske županije d.o.o. za promicanje regionalnog razvoja, utvrdilo da postoje pretpostavke za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost i odredbe članka 59. stavka 2. ZSSI-a, kojom je propisano da su osobe iz članka 3. toga Zakona, koje su prvi put postale obveznici podnošenja imovinske kartice stupanjem na snagu toga Zakona, dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Sukladno odredbi članka 42. stavka 1. ZSSI-a, a u svezi s člankom 14. stavkom 4. ZSSI-a, Povjerenstvo je obveznika dopisom od 6. lipnja 2023. Broj: 711-I-1166-P-504-22/23-02-12 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je obavijest zaprimio 21. lipnja 2023. te se na istu očitovao dopisom zaprimljenim u Povjerenstvu 05. srpnja 2023. navodeći da nije primio Zaključak Povjerenstva od 25. srpnja 2022. godine. Nadalje navodi da Agencija ne provodi aktivnosti od 2011. godine i nema zaposlenika te je odlukom osnivača ista Agencija prestala s radom, a zaposlenici i imovina prebačeni su u tada osnovanu Javnu ustanovu RERA SD. Dodatno napominje da bi krajem 2023. trebao ići u mirovinu.

Povjerenstvo je uvidom u Registar obveznika koji ustrojava, utvrdilo da je Srećko Radnić od 25. prosinca 2021. obveznik sukladno članku 3. stavku 1. točki 40. ZSSI-a, s obzirom da obnaša dužnost člana Uprave – direktora Agencije za razvoj Splitsko-dalmatinske županije d.o.o. za promicanje regionalnog razvoja.

Uvidom u Registar imovinskih kartica utvrđeno je da obveznik Srećko Radnić nije podnio imovinsku karticu povodom stupanja na navedenu dužnost.

Uvidom u Sudski registar nadležnog Trgovačkog suda u Splitu utvrđeno je da Agencija za razvoj Splitsko-dalmatinske županije d.o.o. za promicanje regionalnog razvoja, OIB: 94994359641 ima status aktivnog poslovnog subjekta te da je Srećko Radnić, OIB: 70988614253 ovlašten za zastupanje Agencije od 10. studenoga 2008. godine do danas.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22.) stupio je na snagu 20. siječnja 2022. pa je stoga zadnji dan roka u kojem bi novi obveznici trebali podnijeti karticu bio 19. veljače 2022.

S obzirom na jako veliki broj osoba koje su postale obveznicima Zakona stupanjem ZSSI-a na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno ovim novim obveznicima od toga dana nadalje te je Povjerenstvo iznimno obveznicima koji su stupanjem na snagu ZSSI-a prvi put postali obveznici podnošenja imovinskih kartica omogućilo da istu podnesu zaključno do 19. svibnja 2022.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Prijelaznim i završnim odredbama ZSSI-a u članku 59. stavku 2. propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je obveznik propustio po pisanom pozivu Povjerenstva, u danom roku, podnijeti pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., slijedom čega je počinio povredu članka 10. stavka 2. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu povodom stupanja na dužnost te ga poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. kako se radi o novom obvezniku ZSSI-a protiv kojeg se po prvi puta pred Povjerenstvom vodi postupak koji u trenutku stupanja na funkciju direktora nije bio obveznik toga Zakona, Povjerenstvo je utvrdilo primjerenim obvezniku za povredu odredbe članka 10. stavka 2. izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Srećko Radnić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana